Hurumende Inoudza Vemachechi Kuti Vasatambire Vezve Matongerwo Enyika Pakunamatira Nyika
Mutungamiri weRoman Catholic muBulawayo, Archbishop Pius Ncube, vanoti munhu wese zvake ane kodzero yekupinda mumusangano wavo.
Hurumende iri kurambidza vemachechi kuti vasatambire vezve matongerwo enyika kana vachida kuenderera mberi nemusangano wekunamatira nyika pa ST Patricks Church kumusha wevazhinji weMakokoba, Bulawayo neMugovera. Mutauriri wemapurisa, Assistant Commissioner Wayne Bvudzijena, vanoti vemachechi ava vari kuda kuita zvematongerwo enyika uye havana kunge vapihwa mvumo nemapurisa. Asi vatungamiri vemachechi vaswera vachitaura nemapurisa nhasi, uko vaudzwa kuti vasatambire vezve matongerwo enyika. Bepanhau reHeraldratiwo mumiriri weAmerica muZimbabwe, VaChristopher Dell ndivo vari kuronga musangano uyu vakanangana nekuti zvinhu zvisagadzikane munyika. Asi varikuronga munamato uyu vati izvi ndezvemugotsi matsuro. Doctor Sikhanyiso Ndlovu gurukota rinoona nezvekuburitswa kwemashoko vaudza mutori wenhau weStudio 7 Blessing Zulu kuti kunamata hakurambidzwe asi vanhu ava vari kuda kuita zvematongerwo enyika. Mumwe wevari kuronga musangano uyu Pastor Ray Motsi vaudza Zulu kuti mapurisa avadaidza akati musangano uyu usaitwe sezvo vachityira kuti pangaite mhirizhonga. NeChina manheru, Pastor Motsi nevamwe vavo vakambobvunzurudzwa kwenguva yakareba neveJoint Operation Command, iyo inosanganisira vakuru vemauto, mapurisa, maCIO, pamwe nevekumajeri mudunhu reBulawayo. Vatungamiri vechechi yeRoma muSouth Africa vanoti havasi kufara nezviri kuitwa nevatungamiri venyika dzemu SADC, avo vari kuramba vakanyarara pane zviri kuitwa naVaMugabe. Mabishopu emu South Africa anoti kunyarara kwevatungamiri ava kunoratidza kuti vanobvumirana nezviri kuitwa naVaMugabe. Mashoko aya akabuda pamunamato wakaitwa muBulawayo neChina manheru. Mutori wenhau weStudio 7 Netsai Mlilo ange ari pamusangano uyu anoti mabishopu aya akati zviri kuitika muZimbabwe zvakafanana nezvaiitwa nguva yehutongi hwe apartheid muSouth Africa. Dzimwe Nhau Kubva kuStudio 7...